Nøgleord

Sammendrag



Nøgleord

1. Grænsekontrol, asyl og indvandring – fællesskabskodeks for grænsepassage – regler vedrørende nægtelse af indrejse for tredjelandsstatsborgere – anvendelsesområde – visumpligtige tredjelandsstatsborgere, der har en midlertidig opholdstilladelse fra en medlemsstat, og som ønsker at vende tilbage dertil via Schengenområdets ydre grænser

(Europa-Parlamentets og Rådets forordning nr. 562/2006, som ændret ved forordning nr. 81/2009, art. 13)

2. Grænsekontrol, asyl og indvandring – fællesskabskodeks for grænsepassage – indrejsebetingelser for tredjelandsstatsborgere – begrebet »returvisum«

[Europa-Parlamentets og Rådets forordning nr. 562/2006, som ændret ved forordning nr. 81/2009, art. 5, stk. 4, litra a) og forordning nr. 810/2009, art. 2]

3. Grænsekontrol, asyl og indvandring – fællesskabskodeks for grænsepassage – indrejsebetingelser for tredjelandsstatsborgere – returvisum, der begrænser indrejsen til grænseovergangssteder på det nationale område – ikke tilladt

[Europa-Parlamentets og Rådets forordning nr. 562/2006, som ændret ved forordning nr. 81/2009, art. 5, stk. 4, litra a)]

4. Institutionernes retsakter – forordninger – fællesskabskodeks for grænsepassage – forbud mod, at tredjelandsstatsborgere, der har en midlertidig opholdstilladelse, og som har forladt en medlemsstats område, kan vende tilbage dertil efter ikrafttrædelsen af nævnte kodeks – manglende overgangsforanstaltninger – tilsidesættelse af retssikkerhedsprincippet og princippet om beskyttelse af den berettigede forventning – foreligger ikke

(Europa-Parlamentets og Rådets forordning nr. 562/2006, som ændret ved forordning nr. 81/2009)

Sammendrag

1. Reglerne vedrørende nægtelse af indrejse for tredjelandsstatsborgere som omhandlet i artikel 13 i forordning nr. 562/2006 om indførelse af en fællesskabskodeks for personers grænsepassage (Schengengrænsekodeks), som ændret ved forordning nr. 81/2009, finder ligeledes anvendelse på visumpligtige tredjelandsstatsborgere, der via Schengenområdets ydre grænser ønsker at vende tilbage til den medlemsstat, som har udstedt en midlertidig opholdstilladelse til den pågældende, uden at den pågældende herved rejser ind på en anden medlemsstats område.

(jf. præmis 41 og domskonkl. 1)

2. Et returvisum i den forstand, hvori udtrykket er anvendt i artikel 5, stk. 4, litra a), i forordning nr. 562/2006 om indførelse af en fællesskabskodeks for personers grænsepassage (Schengengrænsekodeks), som ændret ved forordning nr. 81/2009, er en tilladelse, som en medlemsstat kan udstede til en tredjelandsstatsborger, der hverken har en opholdstilladelse, et visum eller et visum med begrænset territorial gyldighed i visumkodeksens forstand, som gør det muligt for den pågældende at forlade denne medlemsstat med et bestemt formål og efterfølgende vende tilbage til samme medlemsstat.

Det følger nemlig af de definitioner, der er indeholdt i artikel 2 i forordning nr. 810/2009 om en fællesskabskodeks for visa (visumkodeks), at et »returvisum« i den forstand, hvori udtrykket er anvendt i artikel 5, stk. 4, litra a), i forordning nr. 562/2006, hverken er et »visum« i denne kodeks’ forstand eller et »visum med begrænset territorial gyldighed«, således som dette er defineret i visumkodeksens artikel 2, nr. 4).

(jf. præmis 49, 51 og 52)

3. Artikel 5, stk. 4, litra a), i forordning nr. 562/2006 om indførelse af en fællesskabskodeks for personers grænsepassage (Schengengrænsekodeks), som ændret ved forordning nr. 81/2009, skal fortolkes således, at en medlemsstat, som til en tredjelandsstatsborger har udstedt et returvisum i denne bestemmelses forstand, ikke kan begrænse indrejsen i Schengenområdet til overgangssteder på sit nationale område.

(jf. præmis 56 og domskonkl. 2)

4. Retssikkerhedsprincippet og princippet om beskyttelse af den berettigede forventning fordrer ikke, at der fastsættes overgangsforanstaltninger for de tredjelandsstatsborgere, der har forladt en medlemsstats område, mens de kun er i besiddelse af en midlertidig opholdstilladelse, der er udstedt, mens en første ansøgning om opholdstilladelse eller en ansøgning om asyl behandles, og som ønsker at vende tilbage til dette område efter ikrafttrædelsen af forordning nr. 562/2006 om indførelse af en fællesskabskodeks for personers grænsepassage (Schengengrænsekodeks), som ændret ved forordning nr. 81/2009.

(jf. præmis 83 og domskonkl. 3)